《游夹山漾》
明代·杜浚

出坞谢群贤，放舸理长啸。烟岫映澄波，始知所历妙。

林壑罗秋姿，紫翠罥寒照。蘋汀欲为雪，枫岸忽如烧。

目逐绝境往，意惬佳气要。层峰何婵娟，湾环亦窈窕。

泛漾疑江湖，回帆复萝茑。面面见道场，一一起凭吊。

寻幽不觉迟，归晚顾而笑。石门免见诃，登楼感同调。

作者简介：（1610—1686或1611—1687）明末清初湖北黄冈人，原名绍先，字于皇，号茶村，又号西止，晚号半翁。明崇祯十二年乡试副榜。避乱流转于南京、扬州，居南京达四十年。少倜傥，欲赫然著奇节，既不得于所试，遂刻意为诗，以此闻名。著有《变雅堂集》。